Þingræður haldnar á Alþingi Íslendinga

Frsm. (Einar Árnason) Jeg ætla aðeins að segja fáein orð. Þetta frv. er svo lítið, að það þarf ekki langra skýringa við, Samgöngumálanefndin sjer ekki neitt því til fyrirstöðu, að línur þessar bætist inn í símalögin. Hún vill aðeins gera þá formbreytingu á frv., að ekki sje ákveðið, frá hvaða stað línan til Gunnólfsvíkur sje lögð. Þessi breyting er gerð að ráði landssímastjóra. Jeg legg svo til, að frv. verði samþykt eins og það er orðað hjá nefndinni á þskj. 213.

Atvinumálaráðherra (KIJ): Jeg hefi ekkert að athuga við brtt. nefndarinnar við frv. og verð ekki á móti því, að línan sje lögð. Jeg hefi borið mig saman við landssímastjórann, og hefir honum ekkert fundist athugavert við frv. En jeg vil taka það sama fram hjer í deildinni, sem jeg tók fram í Nd. nýlega, að þótt frv. verði samþykt og gert að lögum frá þessu þingi, þá mega menn ekki búast við, að til framkvæmda komi þegar í stað. Því að, eins og menn vita, eru línur, sem liggur meira á, og allir hlutaðeigendur, t. d. sýslunefndir, hafa undirbúið framkvæmdirnar, svo sem þeim ber. Slíkar línur, t. d. línan milli Stykkishólms og Grundarfjarðar, verða að sitja í fyrirrúmi fyrir hinum, þar eð ekki stendur á öðru en fje því, sem lagt er fram, af landsins sjálfu. Sem sagt, menn skulu ekki láta sig verða fyrir vonbrigðum, þótt engar framkvæmdir verði á mesta ári eða jafnvel næstu tveim árum að því er þessa línu snertir.

Flm. (Einar Árnason) Greinargerðin fyrir þessu frv. er svo ítarleg, að mjer finst engin ástæða til að bæta neinu við hana, eins og stendur. Jeg leyfi mjer að stinga upp á, að málinu verði vísað til allsherjarnefndar.

Atvinnumálaráðherra (KIJ): Jeg ætla ekki að segja mikið um þetta frv. við 1. umr., en skal aðeins geta þess, að það fer í sömu átt og óskir manna í fyrra. Það mun að vísu ekki hafa komið fram í þingsályktunarformi, en margar raddir heyrðust um það, að sameina póst- og símaafgreiðslu sem víðast, þar sem því væri hægt við að koma. Út af þessu skrifaði jeg aðalpóstmeistara og landsímastjóra þann 24. maí í fyrra og bað þá um upplýsingar um, hvernig þeir litu á málið og hvort þetta væri eigi víða gerlegt. Svar landsímastjóra var á þá leið, að hann mælti eindregið með að koma þessu í framkvæmd, og getur hann þess, að þar sem sameinuð hafi verið póst- og símaafgreiðsla, eins og t. d. í Stykkishólmi, þar hafi það gefist vel. Frá landsímans sjónarmiði væri ekkert að athuga við þetta. Að vísu er það ekki eins mikill sparnaður og sumir kunna að gera sjer í hugarlund. En þótt starfsmennirnir hafi þannig meira að inna af hendi, þá verða þeir betur launaðir og verða því ánægðari með kjör sín. Sendi landsímastjóri mjer lista yfir símastöðvar þær, þar sem sameining þessara sýslana gæti komið til mála. Legg jeg til, að í hvert skifti sem slíkar sýslanir losna á þeim stöðum, þá sje reynt að koma sameining á. Aðalpóstmeistari var ekki eins meðmæltur þessu og landsímastjóri, en hyggur þó, að það geti látið sig gera. Þótt póstafgreiðslumenn geti tekið að sjer símaafgreiðslu, þá sje ekki eins auðvelt fyrir stöðvarstjóra að taka að sjer póstafgreiðslu. Annars afhendi jeg skjöl þessi til leiðbeiningar þeirri nefnd, sem málinu verður væntanlega vísað til.